***FALAQ SURASI***

Bu sura Makkada nozil qilingan bo‘lib, besh oyatdir. Ushbu va bundan keyingi sura «Al-Muavvazatayn», ya’ni «ikki panoh so‘ralguvchi sura» deb ham ataladi. Chunki har ikki surada Alloh taolo payg‘ambar alayhis-salomga va barcha mo‘minlarga yeru osmondagi barcha yomon narsa va hodisalardan yolg‘iz O’ziga iltijo qilib panoh so‘rashlarini ta’lim beradi. Bu sura o‘zining ilk oyatidagi so‘z bilan «Falaq — Tong» deb nomlangandir. Mehribon va rahmli Alloh nomi bilan (boshlayman). 1-2-3-4-5. (Ey Muhammad), ayting: «Men tong Parvardigoridan (menga) O’zi yaratgan narsalarning yomonligidan; zulmatga cho‘mgan kechaning yomonligidan, tugunlarga dam solguvchi (jodugar)larning yomonligidan va hasad qilayotgan hasadgo‘yning yomonligidan panoh berishini so‘rab iltijo qilurman».