***NOS SURASI***

Bu sura ham Makkada nozil qilingan. U olti oyatdan iboratdir. Bu sura, aytib o‘tilganidek, o‘zidan avvalgi suraning uzviy davomidir. Bu surada jinlar va insonlardan bo‘lgan, kishilarni vasvasaga solib, yo‘ldan uradigan «shayton»larning yomonligidan yolg‘iz Parvardigorga sig‘inib panoh so‘rash lozimligi uqtiriladi. Sura o‘zining ilk oyatidagi so‘z bilan «An-nos — Insonlar» deb nomlangandir. Mehribon va rahmli Alloh nomi bilan (boshlayman). 1-2-3-4-5-6. (Ey Muhammad), ayting: «Men barcha insonlarning Parvardigoridan, barcha insonlarning Podshohidan, barcha insonlarning Ilohidan (menga) o‘zi jin va insonlardan bo‘lgan, insonlarning dillariga vasvasa soladigan, (qachon Allohning nomi zikr qilinganida) yashirinib oladigan vasvasachi (shayton)ning yomonligidan panoh berishini so‘rab iltijo qilurman».