***QORIA SURASI***

Makkada nozil qilingan bu sura ham o‘n bir oyatdan tashkil topgandir. Bu surada ham Qiyomat dahshatlari tasvirlanib, u Kunda har bir inson o‘z qilmishiga qarab mukofot yoki jazoga mustahiq bo‘lishi haqida xabar beriladi. Suraning nomi bo‘lmish «Al-qori’a» kalimasi «Qalblarni qattiq qoqquvchi (Qiyomat)» degan ma’noni anglatadi. Mehribon va rahmli Alloh nomi bilan (boshlayman). 1. (O’z dahshatlari bilan kishilar qalbini) qattiq qoqquvchi (Qiyomat)! 2. U qattiq qoqquvchi nedur?! 3. (Ey inson), qattiq qoqquvchi (Qiyomat) nima ekanligini sen qaerdan bilar eding?! 4. U Kunda odamlar to‘zg‘itib yuborilgan parvonalar kabi bo‘lib qolurlar! (Ya’ni qabrlaridan chiqishib, Qiyomat dahshatidan o‘zlarini har yonga urib-to‘zib ketadilar)! 5. Tog‘lar esa titilgan jun kabi (osmonda uchib yuradigan) bo‘lib qolur! 6-7. Bas, endi (u kunda) kimning tortilgan (yaxshi amallari) og‘ir kelsa, ana o‘sha (har bir inson) rozi bo‘ladigan - orzu qiladigan hayotda bo‘lur. 8-9. Endi kimning tortilgan (yaxshi amallari) yengil kelsa, uning joyi «jarlik»dir! 10. Uning nima ekanini qaerdan ham bilar eding?! 11. (U) qizigan do‘zaxdir!